Fer ä Draiegg zu konschdruiere, braach mär genau drai Oogaawe. Des kenne also ää Said un zwää Wingl orra zwää Saide un ään Wingl soi orra drai Saide. Onaschda gehds ned. Alles onnaschde, des wo gehd, duud gnaugnumme als när uf ää vun dänne drai Kombinadzione zuriggfihre. Wonn also ääna sähd, es dääd schun longe, wonna när ään äänzische Pund wißd, nämlisch de Middlpungd, don kännd ma sofoad ä glaischsaidisch Draiegg konschdruiere, wo mid sainere Schbidz uf änare Grade schdeje dääd, donn schdimmd des zwaa, is awwa drodzdäm Kabbes: im Glaischsaidische Draiegg sin all Saide glaisch long un alle Innewingl glaisch groß, also 60°, des womma wääß, longs nadialisch, womma när noch zwää Oogawe griehd, nämlisch ään Pungd, vun däm wo mer ausgeje konn, un die Läng vun änarre signifikannde Schdregg. In däm Fall also fälld mär es Lod vum Middlpungd uf die Grad g un nämmd des fär än Krais um M. Vum Schniddpungd C midde Grade mißd mär ä Schdregg uf g ab, äämol räschds (c1) un äämol lings (c2), un konschdruiad dodemid än Glaischsaidisch Draiegg iwwa c: um A"" un B"" mid c=c1+c2 an Kreis - unde Schniddpungd S duud des Glaischsaidische Draiegg vavollschdännsche. Des duud mär umklabbe orra um 180° dreje, donn schdehds in C uf g uf de Schbidz. Jezad wädds noch vagläänad, doßs inde Krais enoi baßd: Mär vabindt A mid B.